ԱՐՏԱՇԱՏ ՀԱՄԱՅՆՔԻ ՂԵԿԱՎԱՐ ԿԱՌԼԵՆ ՄԿՐՏՉՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ` ՏԵՂԱԿԱՆ ԻՆՔՆԱԿԱՌԱՎԱՐՄԱՆ ՀԱՄԱԿԱՐԳԻ ՆԵՐԴՐՄԱՆ 28-ԱՄՅԱԿԻ ԱՌԹԻՎ

-----------------------------------------------------

Ջերմորեն շնորհավորում եմ Տեղական ինքնակառավարման մարմինների բոլոր ներկայացուցիչներին, համայնքի ավագանու անդամներին, համայնքային ծառայողներին, համայնքապետարանի և համայնքային ենթակայության կազմակերպությունների աշխատակիցներին, վարչական շրջանների ղեկավարներին ու աշխատակիցներին, համայնքի բնակիչներին, համայնքի զարգացման գործի բոլոր նվիրյալներին` Հայաստանի Հանրապետությունում տեղական ինքնակառավարման համակարգի ներդրման 28-ամյակի առթիվ:

Հայաստանում ՏԻՄ համակարգը ներդրվել է 1996 թվականին, իր 28–ամյա տարիների գործունեության ընթացքում անցնել է բազմաթիվ դժվարությունների միջով, և հաղթահարելով տարբեր մարտահրավերներ, կարողացել է ձևավորվել և կայանալ։

Լինելով քաղաքացի-պետություն կապն ապահովող առաջնային օղակ` տեղական ինքնակառավարման մարմիններն ամենօրյա հաճախականությամբ առնչվում են քաղաքացիներին հուզող ամենատարբեր խնդիրներին, մեր աշխատակիցները մշտապես կանգնած են քաղաքացու կողքին՝ տեղյակ նրա հոգսերին ու պատրաստակամ աջակցելու։

Տեղական ինքնակառավարումը ամենօրյա հետևողական, բարդ և միասնական աշխատանք պահանջող համակարգ է, որի կարևորագույն առանձնահատկությունը նվիրումն ու սրտացավությունն է աշխատանքում, ինչը նպաստում է համայնքի բնակիչների կյյանքի որակի բարելավմանը և համայնքի զարգացմանն ու առաջընթացին։

ՏԻՄ համակարգում կարևոր և առանցքային է քաղաքացիների ակտիվ դերակատարությունը համայնքային նշանակության հարցերի վերհանման գործընթացում և բնակիչ-համայնք, համայնք-պետություն ակտիվ համագործակցությունը։

Հենց այս սկզբունքներով էլ Արտաշատում իրականացվում են բարեկարգման լայնածավալ աշխատանքներ, որոնք միտված են մեր մեծ համայնքի բոլոր բնակավայրերի համաչափ զարգացմանը։

Ոգևորիչ է, որ տեղական ինքնակառավարման համակարգի կատարելագործման հարցերը գտնվում են ՀՀ կառավարության ուշադրության կենտրոնում։

Համակարգի արդյունավետության բարձրացմանը մեծապես նպաստեցին իրականացված վարչատարածքային բարեփոխումները և այս համատեքստում ՏԻՄ-երի կողմից մատուցող հանրային ծառայությունների որակի բարելավմանն ու հասանելիության ընդլայնմանը, ՏԻՄ–երում տեղեկատվական ժամանակակից տեխնոլոգիաների ներդրմանն ու մի շարք այլ կարևոր հարցերի ուղղությամբ տարվող շարունակական աշխատանքները, ինչի համար հայտնում ենք մեր երախտագիտությունը։

Կարևորելով ՏԻՄ–ի դերն ու նշանակությունը՝ մենք շարունակելու ենք սրտացավ աշխատանքով, բնակիչ–համայնք–պետություն արդյունավետ համագործակցությամբ աշխատել ի շահ և բարօրություն Արտաշատ համայնքի:

Պետությունն ուժեղ է իր ուժեղ և զարգացած համայնքներով ։

Մեկ անգամ ևս շնորհավորում եմ բոլորիս այս կարևոր օրվա առթիվ, մաղթում եմ արգասաբեր աշխատանք ՝ ի շահ համայնքի ու նրա բնակչության: